

**ЕВРОПЕЙСКИ СЪЮЗ** МИНИСТЕРСТВО НА ЗЕМЕДЕЛИЕТО

ЕВРОПЕЙСКИ ФОНД

ЗА МОРСКО ДЕЛО, РИБАРСТВО

И АКВАКУЛТУРИ

**ДОКУМЕНТ**

**ЗА МЕТОДОЛОГИЯ НА РАМКАТА ЗА КАЧЕСТВО НА ИЗПЪЛНЕНИЕТО**

**ПО ПРОГРАМАТА ЗА МОРСКО ДЕЛО, РИБАРСТВО И АКВАКУЛТУРИ ЗА ПРОГРАМЕН ПЕРИОД 2021 – 2027 г., СЪФИНАНСИРАНА ОТ ЕВРОПЕЙСКИЯ ФОНД ЗА МОРСКО ДЕЛО, РИБАРСТВО И АКВАКУЛТУРИ**

В изпълнение на разпоредбите на чл. 17 от Регламент (ЕС) 2021/1060 Управляващия орган (УО) на Програмата за морско дело, рибарство и аквакултури за програмен период 2021–2027 г. (ПМДРА 20212–2027 г.) изготви Документ за методология на рамката качество на изпълнението по ПМДРА 2021–2027 г. (Методология).

С методологията се цели да се установят прилаганите от УО на ПМДРА критерии при подбора на показатели; използваните данни или доказателства, използваните данни или доказателства, за осигуряване на качеството на данните и методи за изчисление на индикаторите; факторите, които могат да повлияят на постигането на междинните цели и целевите стойности, и начина, по който тези фактори са взети под внимание.

Чрез Методологията УО ще гарантира, че избраните показатели и техните стойности са подходящи и покриват планираните действия. Чрез документа може да бъде детайлно проследена логиката на интервенция на ПМДРА 2021–2027 г. и нейните елементи.

1. **Въведение**

Индикаторите за изпълнение имат за цел да измерват ефекта от подкрепата на ЕФМДРА.По ЕФМДРА има само един тип индикатор за изпълнение и това е „брой операции“. За тази цел УО на ПМДРА определи целевата стойност за броя на операциите за всяка конкретна специфична цел в Програмата. Това е сумата от всички операции, които се планира да бъдат изпълнени.

Индикаторите за резултат представляват предварително дефиниран набор от индикатори по специфични тематични категории, които са посочени в приложение I към Регламент (ЕС) 2021/1139. Те имат за цел да измерят ефекта от Програмата и са общи за всички държави-членки.

1. **Видове дейности по специфични цели, индикатори за изпълнение и избрани индикатори за резултат**

**Приоритет 1 „Насърчаване на устойчивото рибарство и на възстановяването и опазването на водните биологични ресурси”**

*Специфична цел “Укрепване на икономически, социално и екологично устойчиви риболовни дейности”*

**Индикатори за изпълнение**

Избрани са две групи дейности:

1. Подобряване на инфраструктурата на рибарските пристанища, рибните борси, местата на разтоварване и покритите лодкостоянки, с цел да се улесни разтоварването и съхранението на нежелания улов.

Индикаторът за изпълнение е дефиниран с 10 броя проекти до края на изпълнението на програмата, което е базирано на исторически данни за изминалите два програмни периода. Визират се проекти, които са всързани с модернизация на съществуващите съоръженията за приставане, така че те да постигат директно целите на хоризонталните политики на Съюза. Изграждането на лодкостоянки също е включено в дефинирането на крайната стойност. Междинната цел за 2024 г. е определена на 3 броя проекти, което е съобразено с закъсненлия старт на фонда и продължителния период на изпълнение на инвестициите.

Предвиденият бюджет за тази дейност е 6 500 000 евро.

1. Подкрепа за подобряване на икономическия и социалния статус на операторите в риболова

Индикаторът за изпълнение е дефиниран с 15 броя проекти до края на изпълнението на програмата. Тази група дейности обхваща много и разнообразни видове операции, което предполага по-голям брой проекти, но е съобразен с историческата действителност в България през двата предходни периода. УО на ПМДРА отчита проявения до сега нисък интерес от операторите в риболова, но оценява и натрупания опит и знания от сектора като положителен фактор за изпълнение на проекти по тази група дейности. Изведената крайна стойност е балансирана между двата изброени фактора. Междинната стойност е дефинирана с 5 броя проекти. Предвиденият бюджет за тази дейност е 1 266 500 евро.

**Индикатори за резултат**

Избрани са две групи дейности:

(1) Подобряване на инфраструктурата на рибарските пристанища, рибните борси, местата на разтоварване и лодкостоянките, с цел да се улесни разтоварването и съхранението на нежелания улов. Дефинирани са три типа операции, които се измерват чрез два индикатора:

* CR 08 Persons benefitting;

В съответствие с идентифицираните нужди, целта на ПМДРА е да продължи добрата практика на модернизация на рибарски пристанища и изграждането на лодкостоянки. Тези операции ще допринесат директно за подобряването на благосъстоянието на операторите в риболова, чрез създаване на модерни и адекватни условия за упражняване на тяхната дейност. Индикаторът е изчислен на база на вида и броя на риболовните кораби, които пристават на посочените съоръжения. В рамките на индикатора е посочен броя на операторите (екипаж и собственици), които ще се облагодетелстват. Изчислението на крайната стойност е извършено, като са взети предвид спецификите на българския риболовен флот. Дребномащабният риболов е представен от самостоятелни рибари, а високите сегменти имат около 5 бр. екипаж. Избрана е осреднена стойност за единица операция от 20 лица. Планирани са да се изпълнят 10 операции. Определената крайна стойност за този индикатор е 200 за целия програмен период.

* CR 14 Innovations enabled.

Въведените иновации в процеса на разтоварване и съхранение на улова са определени, взимайки предвид историческите данни за България за изминалите два програмни периода.

Липсата на качествени проекти през последните два програмни периода предполага извеждането на по-ниски крайни стойности на този индикатор – 2 бр. за периода на изпълнение на ПМДРА.

Така изведените индикатори най-точно ще отразят качеството на изпълнението на типовете операции, като отговарят на изведените нужди на база на SWOT-анализа.

(2) Подкрепа за подобряване на икономическия и социалния статус на операторите в риболова, които в най-голяма степен адресират изведените нужди по тази специфична цел. Дефинирани са шест типа операции, които се измерват чрез три индикатора:

* CR 08 Persons benefitting

УО избра посочения индикатор, поради категоричната връзка на инвестициите в безопасност на борда и здравословна работна среда със заетите в риболова. Предвидена е осреднена стойност от две лица за всеки изпълнен проект (предвиждат се бенефициенти предимно от по-ниските сегменти, които нямат или имат малък екипаж).

Предвиждат се средно по 5 проекта за операцията, измервана с този индикатор.

* CR 07 Jobs maintained

Чрез този индикатор ще се измерва изпълнението на операции, свързани с допълнителното развитие на бизнеса в риболова чрез модернизация и/или диверсификация. Именно чрез такива операции за добавяне на стойност, бенефициентите ще постигнат устойчивост на своята дейност и ще осигурят постоянни и добре платени работни места на заетите.

Определената крайна стойност от 32 работни места предвижда запазването на средно по две работни места за всеки проект.

* CR 14 Innovations enabled

Отново стойността на индикатора е съобразена с опита на България в предишните два програмни периода и липсата на утвърдени механизми за прилагане на иновации в риболова.

Липсата на качествени проекти до тук предполага извеждането на по-ниски крайни стойности на този индикатор – 2 бр. за периода на изпълнение на ПМДРА.

*Специфична цел „Насърчаване на адаптирането на риболовния капацитет към възможностите за риболов и допринасяне за постигането на справедлив жизнен стандарт в случай на дадено временно преустановяване на риболовните дейности“*

**Индикатори за изпълнение**

1. Окончателно преустановяване на риболовни дейности – 109 бр.

Индикаторът за изпълнение е дефиниран със 109 броя проекти с един кораб до края на изпълнението на програмата, а междинната цел е определена на 80 бр. Стойностите са съобразени с Годишния доклад за флота за 2021 г. Намаляването на риболовния капацитет със стойностите, описани по-долу в частта за индикаторите за резултат се равнява числено на 109 риболовни кораба от целия риболовен флот. Историческите данни показват, че тази операция се е радвала на голям интерес през изминалите два програмни периода. В тази връзка УО планира да стартира приоритетно тази група дейности. Това обуславя и стойностите на междинната цел.

Предвиденият бюджет за тази дейност е 2 500 000 евро.

(2) Временно преустановяване на риболовни дейности – 240 бр.

Индикаторът за изпълнение е дефиниран със 240 броя проекти до края на изпълнението на програмата, а междинната цел е определена на 120 бр. Тази дейност беше успешно приложена през изминалия програмен период, но със фокус единствено върху ефекта от Covid-19 и бяха одобрени средно по 70 проекта за всяка отворена процедура. С оглед на продължаващата в годините пандемия и военната обстановка в Украйна, УО на ПМДРА планира да стартира тази дейност приоритетно в рамките на ПМДРА. Успоредно тази група дейности ще се прилага по време на забрани за риболов. Това определя и високите стойности на междинната и крайната цели, които са базирани на исторически данни за допустимостта на риболовните кораби.

Предвиденият бюджет за тази дейност е 1 616 500 евро.

**Индикатори за резултат**

Определени са две групи дейности

Дейност (1) Окончателно преустановяване на риболовни дейности, един тип операции, измерващ се с един индикатор в две мерни единици:

* CR 05 Capacity of vessels withdrawn, GT

Определянето на показателите за изведения капацитет е извършено на база на Годишния доклад за флота за 2021 г. и допълнителна информация, предоставена от ИАРА.

За да се формира крайната стойност на показателя е взета предвид цялостната оценка и сравнение на технически, икономически и биологични показатели за 2021 г. от посочения доклад. В анализа са включени само тези сегменти, които са били активни през последната календарна година и дават относителна преценка за потенциалните допустими риболовни съдове по този вид дейност.

За всеки сегмент със заключение - общо Ниво 2, УО на ПМДРА планира да намали 9% от брутотонажа. За всеки сегмент със заключение - общо Ниво 1 УО на ПМДРА планира да намали 8% от брутотонажа. Стойността, която се формира е обща за целия риболовен флот и не се разглежда поотделно за сегментите, както и не се ангажира извеждането на конкретен капацитет от конкретния сегмент.

Таблицата, показана по-долу има за цел да онагледи метода за изчисление на общия планиран за извеждане риболовен капацитет:



На база на тази методика е определена крайната стойност от 387 GT за целия риболовен флот.

Дейност (2) Временно преустановяване на риболовни дейности, един тип операции, измерващ се с един индикатор:

* CR 08 Persons benefiting

Индикаторът е избран въз основа на главната идея на дейността за компенсация на лицата, ограничени от възможността за упражняване на риболов. В определянето на стойността са включени и членовете на екипажа. Крайната стойност от 60 лица е определена, като е изключена хипотезата за двойно докладване на стойности по индикатора.. Допуснато е въпросните 50 лица да се облагодетелстват повече от един път от компенсациите за временно преустановяване, но предимно едни и същи оператори биха били допустими за компенсация през годините на програмния период.

*Специфична цел „Насърчаване на ефективен контрол в областта на рибарството и на надеждни данни за вземането на решения, основани на знанието“*

**Индикатори за изпълнение**

1. Контрол и правоприлагане

Индикаторът за изпълнение e дефиниран на 6 броя. Междинната стойност е определена на 3 броя. Предвиденият бюджет за тази дейност е 8 494 470 евро.

(2) Събиране и обработване на данни за управление на рибарството и аквакултурите и за научни цели

Индикаторът за изпълнение е дефиниран със 4 броя проекти до края на изпълнението на програмата, а междинната цел е определена на 1 бр. Стойностите са дефинирани на база на историческите данни за изпълнените проекти от ИАРА през иизминалия програмен период. Възможно е един проект да обхваща повече от едно изследване.

Предвиденият бюджет за тази дейност е 4 247 325 евро.

**Индикатори за резултат**

Дейност 1) Контрол и правоприлагане. Дефинирани са шест типа операции, които се измерват чрез един индикатор

* CR 15 Control means installed or improved

Индикаторът най-точно измерва качеството на изпълнението на дейностите по контрол върху рибарството. Измерва се в брой, което включва всички устройства/активи за извършване на контрола. Инсталирането на борда на корабите под 12 метра на устройства за проследяване на движението ще бъде задължително условие с влизането в сила на новия регламент за контрола. Дори и след въвеждането на това задължение, ще е налице преходен период. Поради тази причина посочените дейности ще се изпълняват основно през втората половина на програмния период. В тази връзка крайната стойност, която е определена за настоящия индикатор е 200 броя, защото са взети предвид посочените по-горе обстоятелства, както и броя на корабите под 12 метра в България.

* CR 19 - Actions to improve governance capacity

Индикаторът е свързан с операции повишаващи институционалния капацитет и управление, например свързани с обучение, съвместни учения, оперативна поддръжка, ИТ системи, инвестиции в друго оборудване и хардуер и др. След направено проучване и консултации с конкретния бенефициент – ИАРА за планираните операции от такъв характер е определена крайната стойност от 5 броя.

* CR 14 - Innovations enabled (number of new products, services, processes, business models or methods)

Индикаторът е дефиниран с крайна стойност от 2 броя операции, на база на исторически опит. Липсата на качествени проекти през последните два програмни периода предполага извеждането на по-ниски крайни стойности на този индикатор.

Дейност 2) Събиране и обработване на данни за управление на рибарството и аквакултурите и за научни цели, един тип операции, измерващ се с един индикатор:

* CR 12 Effectiveness of the system for “collection, management and use of data”

Избраният индикатор най-добре определя качеството на изпълнение на типа дейност. Очаква се неговото измерване да се извършва от Научно-технически и икономически комитет по рибарство, а информацията се предоставя на УО от конкретния бенефициент. Крайната стойност е определена на оценка 3 - висока.

*Специфична цел „Допринасяне за защитата и възстановяването на водното биологично разнообразие и на водните екосистеми“*

**Индикатори за изпълнение**

(1) Специфично оборудване на риболовния кораб, дейности и иновации, целящи опазването на околната среда и на биоразнообразието – 12 бр.

Индикаторът за изпълнение е дефиниран със 12 броя проекти до края на изпълнението на програмата, а междинната цел е определена на 3 бр. Определените стойности са базирани на исторически факти, показващи вял интерес към подобни операции през изминалите два програмни периода. Междинната цел е с по-ниски стойности, поради инвестиционния характер на повечето от избраните операции.

Предвиденият бюджет за тази дейност е 1 749 600 евро.

(2) Защита на екологичното състояние на морската среда.

Индикаторът за изпълнение е дефиниран със 8 броя проекти до края на изпълнението на програмата, а междинната цел е определена на 3 бр. Определените стойности са базирани на исторически факти, показващи слаб интерес към подобни операции през изминалите два програмни периода. Предвиденият бюджет за тази дейност е 800 000 евро.

**Индикатори за резултат**

1. Специфично оборудване на риболовния кораб, дейности и иновации, целящи опазването на околната среда и на биоразнообразието. Дефинирани са седем типа операции, които се измерват чрез два индикатора.
* CR 10 Actions addressing nature restoration, conservation, protection of ecosystems, biodiversity, health and welfare"

Избраният индикатор най-точно определя изпълнението на дейностите, като се измерва в брой. УО е предвидил усреднено количество операции (дейности по смисъла на дефиницията на индикатора) по две за всеки изпълнен проект. Крайната стойност на индикатора е 20 бр.

* CR 14 Innovations enabled

Стойността на индикатора е съобразена с опита на България в предишните два програмни периода и липсата на утвърдени механизми за прилагане на иновации в риболова. Крайната стойност на индикатора е 4 бр.

1. Защита на екологичното състояние на морската среда. Дефинирани са три типа операции, които се измерват чрез един индикатор.
* CR 10 Actions addressing nature restoration, conservation, protection of ecosystems, biodiversity, health and welfare

Избраният индикатор най-точно определя изпълнението на дейностите, като се измерва в брой. УО е предвидил по една дейност за всеки изпълнен проект. Крайната стойност на индикатора е 8 бр.

**Приоритет 2 „Насърчаване на устойчивите дейности, свързани с аквакултурите, и на преработването и предлагането на пазара на продукти от риболов и аквакултури“**

*Специфична цел „Насърчаване на устойчивите дейности, свързани с аквакултурите, по-специално чрез укрепване на конкурентоспособността на производството на аквакултури, като същевременно се гарантира, че дейностите са екологично устойчиви в дългосрочен план”*

**Индикатори за изпълнение**

Продуктивни инвестиции и иновации в аквакултурите – 94 бр.

Броят проекти е изчислен на база исторически даннни от текущия програмен период 2014-2020 г. и предвидена максимална стойност за едно проектно предложение в размер на 215 398 евро ЕФМДРА (максималната стойност е обсъдена и приета на заседание на тематичната работна група за разработване на ПМДРА). Предвиденият бюджет за тази дейност е 20 247 372 евро ЕФМДРА.

Аквакултури, осигуряващи екологични услуги – 14 бр.

Броят проекти е изчислен на база исторически даннни от текущия програмен период 2014-2020 г. Мярката е стартирала в средата на периода и са финансирани 4 проектни предложения със средна стойност 164 000 евро ЕФМДР. Съгласно направения план от УО на ПМДРА дейностите ще стартират в началото на периода, тъй като вече има подготвена методология за изчисляване на компенсацията, която предстои да бъде одобрена от Одитния орган на Програмата. Очакванията са стойността на едно проектно предложение да е около 300 000 евро ЕФМДРА. Предвиденият бюджет за тази дейност е 4 110 000 евро ЕФМДРА.

**Индикатори за резултат**

Избрани са две групи дейности: (1) Продуктивни инвестиции и иновации в аквакултурите и (2) Аквакултури, осигуряващи екологични услуги, които в най-голяма степен адресират изведените нужди по тази специфична цел.

За дейност „Продуктивни инвестиции и иновации в аквакултурите“, предвид включените в нея седем вида операции са избрани следните четири индикатора за резултат, с които ще се измерва ефекта от ПМДРА:

* CR02 Запазено производство на аквакултури (тонове/година) - ползвайки исторически данни от програмен период 2014-2020 г. е направена статистическа извадка, включваща 20 операции. Въз основа на данните заложени в производствените програми на фермите и усвоените средства е анализирана стойността за производство на един тон аквакултура. На тази база е изчислена усреднена стойност за производството на единица продукция аквакултура за тон (516 евро за тон). При общ бюджет 20 247 372 евро ЕФМДРА се очаква запазване на производството на 56 003 тона.
* CR08 Лица, които се ползват от режима (брой лица) - планирано е провеждането на 20 бр. обучения (включително обучения в чужбина за обмен на опит), като всяко едно от тях е за 10 души, предвидените разходи на един обучаем възлизат на 1 000 евро ЕФМДР. Общият бюджет за операцията е 200 000 евро ЕФМДРА.
* CR14 Създадени възможности за иновации (брой нови продукти, услуги, процеси, бизнес модели или методи) - в този индикатор са обединени три операции за въвеждане на иновации с крайна цел общо 28 бр., което представлява около 30 % от подкрепените операции за дейност ”Продуктивни инвестиции и иновации в аквакултурите”. Общият бюджет възлиза на 2 000 000 евро ЕФМДРА.

* CR17 Субекти, които подобряват ресурсната ефективност в производството и/или обработката (брой субекти) - за постигането на този индикатор са обединени две операции за енергийна ефективност и качество на водата, като крайната цел е 56 бр., което представлява около 60 % от подкрепените операции за дейност “Продуктивни инвестиции и иновации в аквакултурите”. Общият бюджет възлиза на 8 400 000 евро ЕФМДРА.

В съответствие с идентифицираните нужди, целта на ПМДРА е да насърчи развитието на устойчиви аквакултурни производства с ниско влияние върху околната среда, вкл. реконструкция и модернизация на техническите съоръжения, многократно използване на водата и качество на водата, подобряване на енергийната ефективност на предприятията, въвеждането на иновации и повишаване на знанията и уменията на заетите в стопанствата за отглеждане на аквакултури. Чрез избраните индикатори за резултат в най-висока степен ще могат да бъдат измерени нивата на изпълнение на заложените цели.

През програмен период 2014-2020 г. интересът към продуктивните инвестиции в аквакултурите е един от най-високите в сравнение с останалите мерки по програмата. Бяха изградени 27 нови стопанства и се изпълняват 93 проекта за модернизация на стопанства за отглеждане на аквакултури. Секторът е важен за икономиката на страната и превръщането му в по-устойчив и „зелен“ в контекста на новите европейски политики е важна предпоставка за осигуряване на здравословна храна за населението, произведена по щадящ за околната среда начин, който допринася за смекчаване на изменението на климата. Повишавайки квалификацията на заетите в производството на аквакултури ще допринесе за устойчивостта на фермите и ще привлече млади кадри.

За дейност „Аквакултури, осигуряващи екологични услуги“ е избран индикатор за резултат:

* CR09 Област, обхваната от операции, допринасящи за добро екологично състояние, защита, опазване и възстановяване на биологичното разнообразие и екосистемите (км2 или км) – стойността на индикатора е определена като е включена площта на всички активни стопанства за отглеждане на аквакултури, попадащи в зоните на НАТУРА 2000. Данните са предоставени от Изпълнителна агенция по рибарство и аквакултури. Допустими кандидати по тази дейност са всички стопанства, попадащи в зоните на НАТУРА 2000 на територията на страната.

Индикаторът в най-висока степен може да се отнесе към идентифицираните нужди от подкрепа за стопанства предоставящи акваекологични услуги в това число зоните по Натура 2000, защитени и влажни зони и др. Ще бъдат постигнати целите на Зеления пакт, Стратегията за биоразнообразието и Стратегията от фермата до трапезата.

*Специфична цел „Насърчаване на предлагането на пазара, качеството и добавената стойност на продуктите от риболов и аквакултури, както и преработването на тези продукти”*

**Индикатори за изпълнение**

Преработка на продукти от риболов и аквакултури – 31 бр.

Броят проекти е изчислен на база исторически данни от текущия програмен период 2014-2020 г. и предвидена максимална стойност за едно проектно предложение в размер на 301 935 евро ЕФМДРА (максималната стойност е обсъдена и приета на заседание на тематичната работна група за разработване на ПМДРА). Предвиденият бюджет за тази дейност е 9 360 000 евро ЕФМДРА.

Предлагане на пазара - 7 бр.

Броят проекти е изчислен на база исторически данни от текущия програмен период 2014-2020 г. и предвидена максимална стойност за едно проектно предложение в размер на 100 000 евро ЕФМДРА. Предвиденият бюджет за тази дейност е 700 000 евро ЕФМДРА. В рамките на този бюджет ще се финансира и създаването на организации на производители, отделен бюджет за тази операция не е фиксиран, тъй като разходите са пренебрежимо малки и са включени в основния бюджет. Практиката показва, че процеса на създаване организации на производители се финансира от самите учредители.

Планове за производство и предлагане на пазара – 3 бр.

Очакванията на УО на ПМДРА са да бъде призната поне още една организация на производители и да се подпомогнат планове за производство на общо три организации (2 същуствуващи). Общият бюджет за тази дейност е 210 000 евро ЕФМДРА, което предвижда подкрепа от 70 000 евро ЕФМДРА на план.

**Индикатори за резултат**

Избрани са три групи дейности: (1) Преработка на продукти от риболов и аквакултури, (2) Предлагане на пазара и (3) Планове за производство и предлагане на пазара, които в най-голяма степен адресират изведените нужди по тази специфична цел.

За дейност „Преработка на продукти от риболов и аквакултури“, предвид включените в нея четири вида операции са избрани следните четири индикатора за резултат, с които ще се измерва ефекта от ПМДРА:

* CR08 Лица, които се ползват от режима (брой лица) - планирано е провеждането на 20 бр. обучения (включително обучения в чужбина за обмен на опит), като всяко едно от тях е за 10 души, предвидените разходи на един обучаем възлизат на 1 000 евро ЕФМДР. Общият бюджет за операцията е 200 000 евро ЕФМДРА.
* CR14 Създадени възможности за иновации (брой нови продукти, услуги, процеси, бизнес модели или методи) - в този индикатор са обединени две операции за въвеждане на иновации с крайна цел общо 36 бр. Всяко подпомогнато предприятие за преработка (таргетирани за финансиране по тази дейност са 31 предприятия) следва да въведе поне една продуктова иновация. Близо една шеста от предприятията ще въведат иновации в процеса. Общият бюджет възлиза на 8 160 000 евро ЕФМДРА.
* CR17 Субекти, които подобряват ресурсната ефективност в производството и/или обработката (брой субекти) - за постигането на този индикатор са предвидени операции, свързани с инвестиции в системи за възобновяема енергия, като крайната цел е 5 бр., което представлява близо една шеста от подкрепените операции за дейност „Преработка на продукти от риболов и аквакултури”. Общият бюджет възлиза на 1 000 000 евро ЕФМДРА.

Целта на прилагането на ПМДРА в Р България е да развие и насърчи преработката на продукти от риболов и аквакултури, прилагайки технологии и методи с ниско влияние върху околната среда, вкл. реконструкция и модернизация на техническите съоръжения за подобряване на енергийната ефективност на предприятията, въвеждане на иновации и повишаване на знанията и уменията на заетите в преработвателните предприятия. Чрез избраните индикатори за резултат в най-висока степен ще могат да бъдат измерени нивата на изпълнение на заложените цели.

През програмен период 2014-2020 г. интересът към изграждане и модернизация на предприятия за преработка е много висок в сравнение с останалите мерки по програмата. Подкрепени бяха общо 28 проекта за изграждане (7 предприятия) и модернизация на преработвателни предприятия. Повишавайки устойчивостта на сектора и преминаването към „зелено“, иновативно производство в контекста на новите европейски политики е важна предпоставка за осигуряване на преработени храни с висока добавена стойност и диверсифициране на предлаганите продукти, произведени по щадящ за околната среда начин, който допринася за смекчаване на изменението на климата. Повишавайки квалификацията на заетите в преработвателните предприятия ще допринесе за тяхната устойчивост, конкурентоспособност и ще привлече млади специалисти.

За дейност „Предлагане на пазара“, предвид включените в нея два вида операции е избран един индикатор за резултат, с които ще се измерва ефекта от ПМДРА:

* CR 16 - Субекти, които се ползват от дейности за популяризиране и предоставяне на информация (брой субекти) - в този индикатор са обединени две операции за маркетингови дейности в подкрепа на развитието на бизнеса и събития. Заложените стойности са на база исторически данни от проведени събития и инициативи до момента. Средната стойност на маркетингови дейности или събития възлиза на приблизително 50 000 евро ЕФМДРА. Общият бюджет възлиза на 700 000 евро ЕФМДРА (14 операции). Предвижда се участие на поне 20 от таргетираните предприятия да вземат участие в едно събитие. Сумарно 280 предприятия ще се възползват от подкрепата през целия програмен период.

За дейност „Планове за производство и предлагане на пазара“, предвид включената в нея един вид операция е избран един индикатор за резултат, с които ще се измерва ефекта от ПМДРА:

* CR 16 - Субекти, които се ползват от дейности за популяризиране и предоставяне на информация (брой субекти) - в този индикатор е предвидена един вид за подготовка и изпълнение на производствени и маркетингови планове от организации на производители. Заложените стойности са на база исторически данни от проведени събития и инициативи до момента. Средната стойност на маркетингови дейности или събития възлиза на приблизително 50 000 евро ЕФМДРА. Общият бюджет възлиза на 210 000 евро ЕФМДРА. В момента в Р България има признати две организации на производители, по Програмата е предвидено финансиране за признаването но поне още една организация. Отчитайки броя на членовете на в двете действащи организации на производители по тази дейност се очаква да се възползват от предоставеното подпомагане 50 предприятия.

**Приоритет 3 „Осигуряване на условия за устойчива синя икономика в крайбрежните, островните и вътрешните райони и насърчаване на развитието на общностите, занимаващи се с рибарство и аквакултури“**

*Специфична цел „Интервенции, които допринасят за осигуряването на условия за устойчива синя икономика в крайбрежните, островните и вътрешните райони и за насърчаването на устойчивото развитие на общностите, занимаващи се с рибарство и аквакултури”*

**Индикатори за изпълнение**

Изграждане на капацитет и подготвителни действия в подкрепа на разработването и бъдещото изпълнение на стратегиите за Водено от общностите местно развитие – 16 бр.

Броят проекти е изчислен на база исторически данни от текущия програмен период 2014-2020 г. завишен с 2 бр., като 9-те действащи в момента МИРГ ще са с бюджет 14 000 евро ЕФМДРА и 7 новосъздадени ще са с бюджет 17 500 евро ЕФМДРА. Общият бюджет за дейността е 248 500 евро ЕФМДРА.

Изпълнение на стратегии за Водено от общностите местно развитие – 15 бр.

УО на ПМДРА планира да увеличи броя на МИРГ в сравнение с текущия период от 9 на 15, както и териториалното покритие по подхода ВОМР. При прилагането на подхода УО на ПМДРА ще приложи диференцирани критерии за подбор на стратегии за ВОМР, които ще водят до диференцирани бюджети на всяка МИРГ. Броят проекти е изчислен като е планиран усреднен бр. проекти за един МИРГ (15 МИРГ х 15 проекта = 225 бр.), като към този брой се прибавят и по 2 проекта за сътрудничество на МИРГ (15 МИРГ х 2 проекта = 30 бр.), общо 255 бр.

Текущи разходи и дейности за популяризиране на територията – 15 бр.

Индикаторът за изпълнение е равен на броя на подкрепените стратегии за местно развитие – 15 бр..

**Индикатори за резултат**

Избрани са две групи дейности: (1) Изграждане на капацитет и подготвителни действия в подкрепа на разработването и бъдещото изпълнение на стратегиите за Водено от общностите местно развитие, (2) Изпълнение на стратегии за Водено от общностите местно развитие и (3) Текущи разходи и дейности за популяризиране на територията, които в най-голяма степен адресират изведените нужди по тази специфична цел.

Общо за трите групи дейности са избрани пет индикатора за резултат, с които ще се измерва ефекта от изпълнението на приоритета:

* CR 06 - Създадени работни места (брой лица) – планираният бр. действащи МИРГ за програмен период 2021-2027 г. е 15, при средна стойност на брой проекти за една стратегия за местно развитие 15 се очаква да бъдат изпълнени 225 проекта по приоритета. Всеки изпълнен проект следва да създава поне едно ново работно място.

CR 07 - Запазени работни места (брой лица) - планираният бр. действащи МИРГ за програмен период 2021-2027 г. е 15, при средна стойност на брой проекти за една стратегия за местно развитие 15 се очаква да бъдат изпълнени 337 проекта по приоритета. Всеки изпълнен проект следва да запази поне едно и половина работно място.

* CR 08 - Лица, които се ползват от режима (брой лица) - планирано е провеждането на 6 бр. обучения (местни лидери, членове на екипа на МИРГ и членове на управителните органи на МИРГ), като всяко едно от тях е за 20 души за всяка от одобрените 15 МИРГ.
* CR 11 - Субекти, допринасящи за социалната устойчивост (брой субекти) - планираният бр. действащи МИРГ за програмен период 2021-2027 г. е 15, при средна стойност на брой проекти за една стратегия за местно развитие 15 се очаква да бъдат изпълнени 225 проекта по приоритета. Очаква се поне 30 % от бенефициентите по подхода да допринесат за изпълнението на този индикатор за резултат, а именно 75 бр. субекти.
* CR 13 - Дейности за сътрудничество между заинтересованите страни (брой действия) – по всяка от 15-те одобрени стратегии за местно развитие следва да се изпълнят поне по два проекта за сътрудничество.

**Приоритет 4 „Укрепване на международното управление на океаните и осигуряване на условия за безопасност, сигурност, чистота и устойчиво стопанисване на моретата и океаните“**

*Специфична цел “Интервенции, които допринасят за укрепването на устойчивото стопанисване на моретата и океаните чрез насърчаване на знанията за морската среда, морското наблюдение или сътрудничеството в областта на бреговата охрана”*

**Индикатори за изпълнение**

1. Mорско наблюдение

Индикаторът за изпълнение е дефиниран със 1 брой проекти до края на изпълнението на програмата, междинната цел е определена също на 1 бр. По тази група дейности се планира разработването само на един проект за интегрирано морско наблюдение с конкретен бенефициент. Предвиденият бюджет за тази дейност е 1 000 000 евро ЕФМДРА.

1. Подобряване на природозащитното състояние на морски типове природни местообитания чрез разработване на планове за управление на риболовните дейности в мрежата от морски защитени зони

Индикаторът за изпълнение е дефиниран със 2 броя проекти до края на изпълнението на програмата. Планира се изпълнението на два проекта за целия програмен период. Стойността е съобразена с изведените в Рамката за приоритетни действия за Натура 2000 нужди, операции и бюджет. Предвиденият бюджет за тази дейност е 57 400 евро ЕФМДРА

**Индикатори за резултат**

Избрани са две групи дейности:

1. Морско наблюдение

Дефинирани са седем типа операции, които се измерват чрез един индикатор.

* CR 21 - Набори от данни и предоставени съвети (брой). Крайната стойност на индикатора е определена на 4 броя, съгласно определените операции за този тип дейност. Междинната стойност е определена на 0.
1. Подобряване на природозащитното състояние на морски типове природни местообитания чрез разработване на планове за управление на риболовните дейности в мрежата от морски защитени зони, които в най-голяма степен адресират изведените нужди по тази специфична цел.
* CR 19 - Действия за подобряване на капацитета за управление (брой действия);

Стойностите на този индикатор са определени на основание на дефинираните операции в Рамката за приоритетно действие за Натура 2000. Планирани са да се разработят два плана за управление на риболова в защитените зони – по един за северното и за южното черноморие.